
РЕШЕНИЕ
   № РН-4-5-23-11

Днес, 09.05.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-008 от 10.01.2024 г. по сигнал с вх. № 4-5/16.11.2023 г. на Комисията за противодействие на корупцията (КПК, Комисията).
Проверката е образувана по отношение на Райна Манджукова, в качеството й на изпълнителен директор на „Изпълнителна агенция за българите в чужбина“ (ИАБЧ).
По същество в сигнала се твърди, че Райна Манджукова е председател на управителния съвет на сдружение с нестопанска цел „ЦБББ“ с ЕИК ****** и едноличен собственик на дружество с ограничена отговорност „УЦД“ с ЕИК ******. Визира се, че Райна Манджукова е изпълнителен директор от месец юли 2022 г. и председател на КС на ИАБЧ и въпреки това не е оттеглила пълномощията си и фигурира като пълномощник по преписки за придобиване на българско гражданство на 96 (деветдесет и шест) лица - чужди граждани, за периода 2011 - 2021 г., като към 2022 г. 26 (двадесет и шест) от производствата са висящи.
С писмо вх. № КПК-5146-1/21.03.2024 г. на КПК от заместник министър-председател и министър на външните работи на Република България са получени заверени копия на следните доказателства: Трудов договор № Т-51/14.07.2022 г., сключен между Райна Манджукова и министъра на външните работи на Р. България; Допълнително споразумение № П-311/07/09.2022 г. към трудов договор № Т-51/14.07.2022 г. и Декларация за несъвместимост по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество (ЗПКОНПИ).
Допълнително с писмо вх. № КПК-5146-4/25.04.2024 г. на КПК от Райна Манджукова са постъпили заверени копия на Протокол от общо събрание на членовете на Сдружение  „ЦБББ“ от 14.07.2022 г. и нотариално заверено Удостоверение от 31.05.2022 г. с декларатор Райна Манджукова.
Комисията служебно е извършила справки в Национална база данни „Население“ (НБД „Население“), Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

Сигналът е подаден от орган на изпълнителната власт.
Чрез нотариално заверено удостоверение на 31.05.2022 г. Райна Манджукова декларира, че преустановява изпълнението на ангажиментите като председател на Управителния съвет на Сдружение „ЦБББ“, във връзка с предстоящото й назначаване на длъжността Изпълнителен директор на „Изпълнителна агенция за българите в чужбина“ към Министерството на външните работи на Република България и с цел избягване на конфликт на интереси, считано от 31.05.2022 г. 
Райна Манджукова е назначена за изпълнителен директор на „Изпълнителна агенция за българите в чужбина“ чрез Трудов договор № Т-51/14.07.2022 г., сключен с министъра на външните работи на Р. България (ВнР) за срок до 15.09.2022 година. 
Видно от Протокол от проведено общо събрание на членовете на Сдружение  „ЦБББ“ на 14.07.2022 г. е, че Райна Манджукова е освободена от Управителния съвет на Сдружението, поради назначаването й на длъжност Изпълнителен директор на „Изпълнителна агенция за българите в чужбина“ към Министерството на външните работи на Република България.
На 15.07.2022 г., Райна Манджукова е подала Декларация за несъвместимост по чл. 35, ал. 1, т. 1 от ЗПКОНПИ, в която декларира, че към датата на подаването за нея не са налични обстоятелствата по чл. 19, ал. 7 от Закона за администрацията (ЗА), а именно: не заема друга държавна длъжност; не упражнява търговска дейност или осъществява дейност като управител, търговски пълномощник, търговски представител, прокурист, търговски посредник, ликвидатор или синдик; не членува в орган на управление или контрол на юридическо лице с нестопанска цел, търговско дружество или кооперация с изключение на търговските дружества с държавно участие в капитала, като за това не получава възнаграждение; не упражнява свободна професия, с изключение на научна или преподавателска дейност или упражняване на авторски и сродни права и не е ръководител на предизборен щаб на партия, коалиция от партии или инициативен комитет.
Чрез сключено Допълнително споразумение № П-311/07.09.2022 г. между Манджукова и министъра на ВнР, срокът на трудовия й договор (№ Т-51/14.07.2022 г.) е изменен за „неопределено време“, считано от 16.09.2022 година.
Извършена е справка в ТРРЮЛНЦ по партидата на Сдружение „ЦБББ“, ЕИК: *******, от която е видно, че е юридическо лице с нестопанска цел, определено за извършване на дейност в обществена полза. Целите на сдружението са: сплотяване на българите по света в името на осъществяването на българския национален идеал, съдействие за утвърждаване у всички българи на българското национално самосъзнание, запознаване на българите по света и техните близки с многовековната българска история и култура; мотивиране на стремеж към постигане на по-нататъшното духовно и всестранно развитие на българската нация и нейния международен авторитет, лобиране в полза на българската нация и национална държава, подкрепяне на национално отговорни инициативи в духа на демократичните ценности на Обединена Европа – плурализъм, толерантност, автономност и съгласие. Целите на сдружението се реализират в четири основни направления: 
· Културно-просветно - утвърждаване на националното самочувствие и самосъзнание при млади хора, чрез инициативи за опазване и съхранение на историческо наследство – изложби, творчески срещи и презентации, фестивали на киното, представяния на талантливи българи от двете страни на границата и др.;
·  Научноизследователско - изглаждане и поддържане на контакти с академични среди и научни институции и организации в България, Украйна, Молдова, Русия и др., с цел обогатяване на културните традиции, разработване на изследователски проекти, научни експедиции, развитие на музейно дело, създаване на библиотека и др.;
·  Образователно-възпитателно - утвърждаване на българската национална ценностна система и за възпитаване в тази насока на българите, особено младото поколение. Съдействие за реализация на образователната политика на България, образователни инициативи в България и извън нея, изграждане на хоризонтални връзки между учебни заведения и др.;
·  Информационно и социално - инициативи за интеграция и социализация на българските общности извън България. Връзки с държавни институции и обществени организации в България. Иницииране на действия за решаване на проблеми, свързани с пътувания, установяване, реализиране и социализиране в България на българите в чужбина. Консултации със специалисти по административни, икономически и социални въпроси.   	 
Органи на сдружението са Общото събрание (ОС) и Управителният съвет (УС). Управителният съвет се състои от трима души – Райна Манджукова, В. Н. И. и Н. Т. Като представляващ сдружението е посочена Райна Манджукова, с мандат от 3 (три) години, в случая до 02.04.2024 година. Съгласно Устава на сдружението ОС се състои от всички негови членове. 
Райна Манджукова е и учредител на Сдружение „ЦБББ“. 
Не се установи отразяване в ТРРЮЛНЦ на обстоятелството, че в Протокол от проведено общо събрание на членовете на Сдружение „ЦБББ“ на 14.07.2022 г. Райна Манджукова е освободена от Управителния съвет на Сдружението, поради назначаването й на длъжност Изпълнителен директор на „Изпълнителна агенция за българите в чужбина“ към Министерството на външните работи на Република България.
	От извършената справка по партидата в ТРРЮЛНЦ на „УЦД“ ЕООД се установи, че Райна Манджукова е едноличен собственик на капитала на дружеството. От учредяване на Дружеството, Манджукова е била и управител на последното, като на дата 21.04.2022 г. чрез нотариално заверено Решение на едноличния собственик на учебния център е решено, Райна Манджукова да бъде освободена от отговорност и да бъде заличена като управител. Също на нейно място да се назначи за управител Л. Н., която да осъществява управлението и представителството на УЦД“. Това обстоятелство е отразено в ТРРЮЛНЦ на 29.04.2022 година. 

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 5 от ЗПКОНПИ (отм.), Комисията извършва проверка на сигнали във връзка с декларациите за несъвместимост на лицата, заемащи висши публични длъжности, а именно лицата по чл. 6, ал. 1 от ЗПКОНПИ (отм.),  и сезира органа по избора или назначаването им за предприемане на съответните действия, а съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
Несъвместимостта по смисъла на § 1, т. 7 от ДР на ЗПКОНПИ (отм.), респ. § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо висша публична длъжност по чл. 6, ал. 1 от ЗПКОНПИ (отм.), респ. публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Както ЗПКОНПИ (отм.), така и ЗПК не посочват самостоятелни основания за несъвместимост на изчерпателно изброените в чл. 6, ал. 1 от ЗПКОНПИ (отм.) и ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Райна Манджукова като изпълнителен директор на „Изпълнителна агенция за българите в чужбина“, приложение намират разпоредбите на Закона за администрацията (ЗА).
Съгласно чл. 19, ал. 4, т. 3 от ЗА изпълнителните директори на изпълнителните агенции се считат за органи на изпълнителната власт. В чл. 19, ал. 7, т. 3 от ЗА е посочено, че заемането на посочена в ал. 4 длъжност е несъвместимо с членство в орган на управление или контрол на юридическо лице с нестопанска цел, търговско дружество или кооперация.
Съгласно чл. 39, ал. 1 от Закона за юридическите лица с нестопанска цел (ЗЮЛНЦ) юридическото лице с нестопанска цел за осъществяване на общественополезна дейност има колективен върховен орган и управителен орган. Съгласно чл. 19 от Устава на Сдружение „ЦБББ“ (Устава) органи на сдружението са ОС и УС. Според чл. 26 от Устава ОС има следните правомощия: приема и изменя Устава на Сдружението, както и утвърждава решенията на УС за избор на членове на Сдружението или за прекратяване на членство и заличаване на член на сдружението; избира членове на УС и председателя и ги освобождава от отговорност; по предложение на УС създава секретариат и административно-технически служби, одобрява вътрешно правила за работа, като утвърждаваща длъжностната характеристика и възнагражденията на работещите в него специалисти на основание КТ; взема решения за преобразуване и прекратяване на сдружението с нестопанска цел; взима решения за придобиване и отчуждаване на недвижими имоти на Сдружението, за учредяване на вещни права върху такива имоти в полза на други лица и обременяването им с тежести; взема решения за откриването на клонове; взима решения за безвъзмездно разходване на средствата на Сдружението и реда за това; приема отчета за дейността на Сдружението; приема и утвърждава бюджета; отменя решения на другите органи на Сдружението, когато същите противоречат на закона, устава или други вътрешни актове на Сдружението и др. Съгласно чл. 27 от Устава УС е постоянно действащ орган на управление на сдружението, състои се от 3-ма членове, избирани от Общото събрание с мандат от 3 (три) години. Председателят на УС се избира от Общото събрание. Правомощията на председателя на УС са изброени в чл. 28 от Устава: представлява Сдружението пред институции, организации, сдружения и трети лица; може да сключва сделки от името и за сметка на Сдружението и да участва в арбитражни и съдебни процеси, като сделки с недвижими имоти и за вещни права върху тях е необходимо решение на ОС; ръководи заседанията на УС, освен в случаите по чл. 27, ал. 5 изр. 3 от Устава.  
Съгласно чл. 36, ал. 1 от ЗПКОНПИ (отм.) и чл. 50, ал. 1 от ЗПК при заемането на висша/публична длъжност, за която с Конституцията или със закон са установени несъвместимости, лицето подава пред органа по избора или назначаването декларация за несъвместимост в едномесечен срок от заемането на длъжността. Според ал. 3 и ал. 4 на същите разпоредби когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. Предвидено е, че в случай че лицето не предприеме действия за отстраняване на несъвместимостта в едномесечен срок от подаване на декларация за несъвместимост, органът по избора или назначаването предприема действия за прекратяване на правоотношението.
С нотариално заверено Удостоверение от 31.05.2022 г. Райна Манджукова е декларирала, че преустановява изпълнението на ангажиментите като председател на Управителния съвет на Сдружение „ЦБББ“, във връзка с предстоящото й назначаване на длъжността Изпълнителен директор на „Изпълнителна агенция за българите в чужбина“ към Министерството на външните работи на Република България, с цел избягване на конфликт на интереси, считано от 31.05.2022 г.
С Трудов договор № Т-51/14.07.2022 г., сключен с министъра на външните работи (ВнР) на Р. България  за срок до 15.09.2022 г., Райна Манджукова е назначена за изпълнителен директор на „Изпълнителна агенция за българите в чужбина“. Във връзка с това Манджукова попада сред задължените по чл. 6, ал. 1, т. 18 от ЗПКОНПИ (отм.) лица, съответно и сред лицата по чл. 6, ал. 1, т. 18 от ЗПК.
От проведено общо събрание на членовете на Сдружение „ЦБББ“, обективирано в Протокол от 14.07.2022 г. е видно, че Райна Манджукова е освободена от Управителния съвет на Сдружението, поради назначаването й на длъжност Изпълнителен директор на „Изпълнителна агенция за българите в чужбина“ към Министерството на външните работи на Република България. По т. 2 от дневния ред на събранието за председател на Управителния съвет е избран В. И., като по т. 3 му е възложено да извърши всички необходими правни и фактически действия за вписване на обстоятелствата и обявяване на актовете в ТРРЮЛНЦ.
По отношение на „УЦД“ ЕООД следва да се посочи, че към дата на назначаването на Райна Манджукова за изпълнителен директор на „Изпълнителна агенция за българите в чужбина“ с Трудов договор № Т-51/14.07.2022 г., тя е била единствено едноличен собственик на капитала на Дружеството, което не противоречи на забраните по чл. 19, ал. 7, т. 3 от Закона за администрацията. 
С оглед на изложеното, може да се направи обоснован извод, че в периода от своето назначаване за изпълнителен директор на „Изпълнителна агенция за българите в чужбина“ – 14.07.2022 г. до момента, Райна Манджукова в качеството й на лице, заемало висша публична длъжност по чл. 6, ал. 1, т. 18 от ЗПКОНПИ (отм.), респективно публична длъжност по чл. 6, ал. 1, т. 18 от ЗПК, не е в несъвместимост съгласно чл. 19, ал. 7 от ЗА, с оглед на обстоятелствата, че на дата 31.05.2022 г. е подписала нотариално заверено Удостоверение за преустановяване на ангажиментите си като председател на Управителния съвет на Сдружение „ЦБББ, на 14.07.2022 г. е освободена от УС на Сдружението и освен изпълнителен директор на „Изпълнителна агенция за българите в чужбина“ е и единствено едноличен собственик на капитала на „УЦД“ ЕООД.

Във връзка с гореизложеното, на основание чл. 13, ал. 1, т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Райна Манджукова с ЕГН ********, в качеството ѝ на изпълнителен директор на „Изпълнителна агенция за българите в чужбина“  и лице, заемало висша публична длъжност по чл. 6, ал. 1, т. 18 от ЗПКОНПИ (отм.), респективно публична длъжност по чл. 6, ал. 1, т. 18 от ЗПК във връзка с това, че до 14.07.2022 г. е била председател на Сдружение „ЦБББ“, както и за това, че същата е едноличен собственик на капитала на „УЦД“ ЕООД.
          

КОМИСИЯ:
        
                    ЗАМЕСТНИК-ПРЕДСЕДАТЕЛ:………П……….../АНТОН СЛАВЧЕВ/

                     ЧЛЕН:……………………П……………….../АНТОАНЕТА ЦОНКОВА/

         ЧЛЕН:…………………....П…………....……………./ПЛАМЕН ЙОЦОВ/

                     ЧЛЕН:……………………П……………..................../СИЛВИЯ КЪДРЕВА/




